**Informasjon til deg som søker om Brukerstyrt personlig assistanse (BPA)**

Brukerstyrt personlig assistanse (BPA) er en alternativ måte å organisere helse- og omsorgstjenester på. BPA er lagt opp slik at du selv eller en nærstående person (pårørende eller verge) er arbeidsleder.

Du må søke om ordningen. Etter mottatt søknad tar kommunen kontakt med deg for å innhente nødvendige opplysninger. I etterkant blir det fattet et vedtak med begrunnelse for hvorfor søknaden er innvilget eller avslått.

Ved innvilget BPA søknad får du tilsendt en kontrakt som skal underskrives av deg, leverandør og Bergen kommune. Du vil også få utbetalt 400 kr per måned for å dekke administrative utgifter til arbeidsledelse.

**Arbeidsleder**

BPA kan gi deg større frihet til å bestemme hvem som skal hjelpe deg, hvordan hjelpen skal gis og når den skal gis. Målet er at du skal kunne leve et aktivt og selvstendig liv, på tross av din funksjonsnedsettelse.

Som arbeidsleder for en BPA-ordning har du til enhver tid ansvar for at ordningen er forsvarlig i forhold til behovet ditt for praktisk hjelp og bistand. Du må derfor sørge for at du alltid har de assistentene du trenger, også ved planlagt og akutt fravær. Dersom du får utfordringer med å skaffe assistenter, kan du kontakte leverandøren din for bistand.

Du har i tillegg ansvar for å lære opp og organisere assistentene og arbeidet de gjør i henhold til arbeidslivets lover og avtaler.

**Arbeidsgiver**

Du kan velge om Bergen kommune eller en privat BPA-leverandør skal ha arbeidsgiveransvar for assistentene dine.  Oversikt over alle BPA-leverandører finner du på Bergen kommune sin hjemmeside ([Bergen kommune - Brukervalg](https://www.bergen.kommune.no/innbyggerhjelpen/demokrati-og-innbyggerrettigheter/apenhet/pasientrettigheter/brukervalg)). BPA-leverandøren du velger skal gi deg nødvendig opplæring til å kunne administrere ordningen, og være en støtte for deg som arbeidsleder.

**Kommunen**

Kommunen har det overordnede ansvaret for at BPA-tjenestene er forsvarlige og at regelverket overholdes.

Om BPA av ulike grunner ikke fungerer, vil du istedenfor få andre helse -og omsorgstjenester fra kommunen.

For mer informasjon se:

* «Opplæringshåndbok brukerstyrt personlig assistanse BPA», utgitt av Helsedirektoratet. ([Opplæringshåndbok brukerstyrt personlig assistanse BPA - Helsedirektoratet](https://www.helsedirektoratet.no/brosjyrer/opplaeringshandbok-brukerstyrt-personlig-assistanse-bpa))
* Helse- og omsorgstjenesteloven § 3-1, §3-2, §3-6 og § 3-8
* Pasient- og brukerrettighetsloven § 2-1a og 2-1d.